Curiosity

Curiosity הוא מיני-אלבום של הזמרת הקנדית קארלי ריי ג'פסן. האלבום יצא לאור ב-14 בפברואר 2012 כמיני אלבום הראשון של ג'פסן. האלבום הוא אלבום פופ והוא כולל בתוכו סגנונות נוספים כמו דיסקו, דאנס-פופ ו-R&B. מילות השירים לרוב מדברות על אהבה. האלבום יצא לראשונה בקנדה ודורג במצעד המקומי במקום השישי. הסינגל הראשון מן האלבום, "Call Me Maybe", זכה להצלחה רבה והגיע למקום הראשון במצעדים רבים בעולם. השיר, שמכר מעל ל-18 מיליון עותקים עד יולי 2015, הוא אחד מהסינגלים הנמכרים ביותר בכל הזמנים. ג'פסן עבדה על רוב שירי האלבום עם הפזמונאי ג'וש רמזי והמפיק ריאן סטיוארט, ולאחר שסיימה להקליט אותו, האלבום תוכנן לצאת לאור כאלבום אולפן השני של ג'פסן ב-14 בפברואר 2012 בשם Curiosity. מספר ימים לפני תאריך הוצאתו, חברת התקליטים החליטה שלא להוציא את האלבום במלואו אלא להוציא מיני-אלבום במקום. השיר "Call Me Maybe" משמש כרצועה הפותחת את האלבום. השיר מושפע מהסגנונות המוזיקליים דאנס-פופ ורית'ם אנד בלוז. לדברי ביל לאמב, מהאתר About.com, מילות השיר מתארות "התאהבות וחוסר נוחות של אהבה ממבט הראשון". מלודי לאו מהרולינג סטון תיארה את השיר כשילוב של טיילור סוויפט ורובין. שיר הנושא של האלבום, "Curiosity", הוא הרצועה השנייה באלבום ולו צליל הדומה לשיר "Call Me Maybe". בשיר זה שרה ג'פסן על קבלת יחס מזלזל מבן הזוג, והרצון לזכות באהבתו. השיר "Picture" הוא בלדה המתמקדת בסבלנות במערכת יחסים. מבקרי מוזיקה ציינו כי השיר יכול להתאים גם לרגעי שיא בסרטים בשל מילותיו. השירים "Talk to Me" ו-"Just a Step Away" תוארו כשירי פופ המזכירים אהבת נעורים והתאהבות ראשונה. השיר האחרון באלבום הוא גרסת כיסוי לשיר "Both Sides Now" של ג'וני מיטשל. השיר הוא בלדה השונה מהגרסה המקורית של השיר, גרסתה של ג'פסן תוארה כ"רעננה ומודרנית". מבקרים ציינו כי ג'פסן יכולה "למשוך דור חדש ללהיט בזכות הגרסה הייחודית שלה". "Call Me Maybe" - הסינגל הראשון מן האלבום, יצא לאור ב-20 בספטמבר 2011. השיר זכה לחשיפה ולהתעניינות ברחבי העולם לאחר שזמרי הפופ ג'סטין ביבר וסלינה גומז פרסמו את השיר בעמוד הטוויטר שלהם. עקב הפרסום לו זכה השיר, הוחתמה ג'פסן בחברת התקליטים Schoolboy Records, דרכה הוציאה את הסינגל גם בארצות הברית. השיר זכה לביקורות חיוביות ואף כונה "שיר פופ מושלם". השיר זכה להצלחה מסחרית רבה ברחבי העולם לאחר שהגיע לפסגות מצעדי סינגלים רבים, והיה לאחד הסינגלים הנמכרים ביותר ברחבי העולם. "Curiosity" - יצא לאור ב-1 במאי 2012 כסינגל השני מן האלבום. לשיר צולם וידאו קליפ ב-5 ביוני 2012, אך הוא לא פורסם. הקליפ לשיר דלף לאינטרנט ב-25 בנובמבר באותה השנה. באופן כללי, האלבום זכה לביקורות חיוביות ממבקרי המוזיקה. בן נורמן, מ-About.com, כתב בביקורתו כי "זה תמיד מעניין כשאמנים חדשים יוצרים מוזיקה מוכרת ורעננה". נורמן הוסיף ותיאר את ששת שירי האלבום כ"שירי פופ אלקטרוני חזקים אך קצרים מידי". ג'ון אובריאן, מ-AllMusic, השווה את Curiosity לאלבום הבכורה של ג'פסן, Tug of War, ואמר כי "המיני-אלבום נוטש באופן מפתיע את גישת הזמרת-כותבת השירים שהייתה לה באלבומה הקודם, לטובת קול מסטיק שמנסה לחזור לימי הזוהר של נסיכות הפופ בריטני, כריסטינה, ג'סיקה, ומנדי." פיונה אדי מ-Cadence Canada תיארה את הסגנון המוזיקלי של האלבום כ"פופ, אך לא בצורה מעצבנת, המשלבת אוטו-טיון בחוסר כישרון. הקול שלה מוכיח באופן ברור שיש לה כישרון". בסיכום הביקורת, כתבה אדי כי האלבום הוא "בסך הכל מיני אלבום נהדר". ג'ן אפל, מ-idobi Radio, ציינה כי בסך הכל Curiosity הוא מיני אלבום שמושך את ציבור המתבגרים עקב שירי המיינסטרים שבו. מידע על האלבום Curiosity באתר MusicBrainz מידע על האלבום Curiosity באתר AllMusic האלבום Curiosity באתר Discogs "Canadian Albums Chart – Week of March 3, 2012", בבילבורד Carly Rae Jepsen, With a New Album, Is Definitely Changing Her Number, פורסם בניו יורק טיימס ב-31 ביולי 2015 Curiosity Didn't Kill Carly Rae Jepsen, פורסם ב-17 בפברואר 2012 Small-Town Sentiments, Bass From the World Over, פורסם בניו יורק טיימס ב-16 במרץ 2012 ביל לאמב, Carly Rae Jepsen - "Call Me Maybe", פורסם ב-About.com Justin Bieber Gives Singer Carly Rae Jepsen a Boost, פורסם ברולינג סטון ב-12 במרץ 2012 פיונה אדי, Carly Rae Jepsen – Curiosity, פורסם ב-Cadence Canada ג'ן אפל, Carly Rae Jepsen – Curiosity: Album Review, פורסם באתר idobi ב-14 במרץ 2012 בן נורמן, Carly Rae Jepsen - 'Curiosity EP' Review, פורסם ב-About.com Call Me Maybe - Single בחנות ה-iTunes Have You Heard 'Call Me Maybe,' the New Perfect Pop Song?, פורסם ב-9 במרץ 2012 Curiosity, הקליפ לשיר באתר YouTube ג'ון אובריאן, Carly Rae Jepsen - Curiosity, פורסם באתר Allmusic